CELEX: 32020D0491
Language: hu
Date: 2020-04-03 00:00:00
Title: A Bizottság (EU) 2020/491 határozata (2020. április 3.) a 2020-as COVID-19-járvány hatásaival szembeni fellépéshez szükséges áruk behozatalivám- és hozzáadottértékadó-mentességéről (az értesítés a C(2020) 2146. számú dokumentummal történt)

3.4.2020   
               
               
                  HU
               
               
                  Az Európai Unió Hivatalos Lapja
               
               
                  LI 103/1
               
            
         A BIZOTTSÁG (EU) 2020/491 HATÁROZATA
         (2020. április 3.)
         a 2020-as COVID-19-járvány hatásaival szembeni fellépéshez szükséges áruk behozatalivám- és hozzáadottértékadó-mentességéről
         
            
               (az értesítés a C(2020) 2146. számú dokumentummal történt)
            
         
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a 2006/112/EK irányelv 143. cikke b) és c) pontja hatályának bizonyos termékek végleges behozatalára kivetett hozzáadottérték-adó alóli mentesség tekintetében történő meghatározásáról szóló, 2009. október 19-i 2009/132/EK tanácsi irányelvre (1) és különösen annak 53. cikke első bekezdésére, összefüggésben a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 131. cikkével,
         tekintettel a vámmentességek közösségi rendszerének létrehozásáról szóló, 2009. november 16-i 1186/2009/EK tanácsi rendeletre (2) és különösen annak 76. cikke első bekezdésére, összefüggésben a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás 131. cikkével,
         mivel:
         
                     (1)
                  
                  
                     Az Egészségügyi Világszervezet (WHO) 2020. január 30-án nemzetközi aggodalomra okot adó közegészségügyi vészhelyzetnek nyilvánította a COVID-19-járványt. 2020. március 11-én pedig pandémiának minősítette azt. A COVID-19 vírus mára valamennyi tagállamban előidézett fertőzéseket. Mivel az esetek száma riasztó ütemben növekszik, és nem áll rendelkezésre elegendő eszköz a COVID-19-járvány megfékezésére, több tagállam nemzeti szükségállapotot hirdetett ki.
                  
               
                     (2)
                  
                  
                     A COVID-19-járvány hatásaival szembeni fellépés érdekében Olaszország 2020. március 19-én, Franciaország 2020. március 21-én, Németország és Spanyolország 2020. március 23-án, Ausztria, Ciprus, Csehország, Észtország, Görögország, Horvátország, Litvánia, Hollandia, Lengyelország, Portugália és Szlovénia 2020. március 24-én, Belgium, Bulgária, Dánia, Finnország, Magyarország, Írország, Luxemburg, Lettország, Románia, Szlovákia és az Egyesült Királyság 2020. március 25-én, Svédország és Málta pedig 2020. március 26-án kérelmet nyújtott be az importált áruk behozatalivám- és hozzáadottértékadó- (a továbbiakban: héa) mentességére vonatkozóan.
                  
               
                     (3)
                  
                  
                     A COVID-19-világjárvány és az azzal járó rendkívüli kihívások az 1186/2009/EK rendelet XVII. fejezetének C. szakasza és a 2009/132/EK irányelv VIII. címének 4. fejezete értelmében katasztrófának minősülnek. Ezért helyénvaló mentességet biztosítani az 1186/2009/EK rendelet 74. cikkében meghatározott célokból behozott árukra kivetendő behozatali vámok, valamint a 2009/132/EK irányelv 51. cikkében meghatározott célokból behozott árukra kivetendő héa tekintetében.
                  
               
                     (4)
                  
                  
                     A tagállamoknak tájékoztatniuk kell a Bizottságot a COVID-19-járvány okozta hatások leküzdésére behozatalivám- és héamentesen importált áruk jellegéről és mennyiségéről, továbbá a szóban forgó áruk szétosztására vagy rendelkezésre bocsátására feljogosított szervezetekről, illetve az áruk járvány hatásaival szembeni fellépéstől eltérő célú felhasználásának megakadályozása céljából hozott intézkedésekről.
                  
               
                     (5)
                  
                  
                     Figyelembe véve azokat a rendkívüli kihívásokat, amelyekkel a tagállamoknak szembesülniük kell, a behozatalivám- és héamentességet a 2020. január 30. utáni behozatalokra kell biztosítani. A mentességnek 2020. július 31-ig hatályban kell maradnia. Ezen időszak lejárta előtt felül kell vizsgálni a helyzetet, és szükség esetén a tagállamokkal egyeztetve meg lehet hosszabbítani a mentességet.
                  
               
                     (6)
                  
                  
                     Az 1186/2009/EK rendelet 76. cikkében és a 2009/132/EK irányelv 53. cikkében foglaltaknak megfelelően a Bizottság 2020. március 26-án konzultált a tagállamokkal,
                  
               ELFOGADTA EZT A HATÁROZATOT:
         
            1. cikk
            
               (1)   Az áruk az 1186/2009/EK rendelet 2. cikke (1) bekezdésének a) pontja értelmében vett behozatali vámoktól és a 2009/132/EK irányelv 2. cikke (1) bekezdésének a) pontja értelmében vett behozatalra kivetett hozzáadottérték-adótól mentesen behozhatók, amennyiben teljesülnek az alábbi feltételek:
               
                           a)
                        
                        
                           az áruk az alábbi felhasználási célok egyikét szolgálják:
                           
                                       i.
                                    
                                    
                                       a c) pontban említett szervek és szervezetek által a COVID-19-járványnak vagy a járvány veszélyének kitett, illetve a járvány leküzdésében részt vevő személyek részére ingyenesen kiosztásra kerülnek;
                                    
                                 
                                       ii.
                                    
                                    
                                       ingyenesen a COVID-19-járványnak vagy a járvány veszélyének kitett, illetve a járvány leküzdésében részt vevő személyek rendelkezésére bocsátják, de az áruk a c) pontban említett szervek és szervezetek tulajdonában maradnak;
                                    
                                 
                     
                           b)
                        
                        
                           az áruk eleget tesznek az 1186/2009/EK rendelet 75., 78., 79. és 80. cikkében, valamint a 2009/132/EK irányelv 52., 55., 56. és 57. cikkében meghatározott feltételeknek;
                        
                     
                           c)
                        
                        
                           az áruk szabad forgalomba bocsátás céljából állami szervezetek – ideértve az állami szerveket, közintézményeket és egyéb közjogi intézményeket –, vagy a tagállamok illetékes hatóságai által jóváhagyott szervezetek által vagy nevében kerülnek behozatalra.
                        
                     
            
               (2)   Az áruk az 1186/2009/EK rendelet 2. cikke (1) bekezdésének a) pontja értelmében vett behozatali vámoktól mentesen és a 2009/132/EK irányelv 2. cikke (1) bekezdésének a) pontja értelmében vett behozatalra kivetett hozzáadottérték-adótól mentesen kerülnek behozatalra akkor is, ha azokat szabad forgalomba bocsátás céljából segélyügynökségek hozzák be a COVID-19-járványnak vagy a járvány veszélyének kitett, illetve a járvány leküzdésében részt vevő személyek részére biztosított katasztrófasegély nyújtásának időszakában felmerülő szükségleteik kielégítése céljából.
            
         
         
            2. cikk
            A tagállamok legkésőbb 2020. november 30-ig megküldik a Bizottságnak az alábbi információkat:
            
                        a)
                     
                     
                        az 1. cikk (1) bekezdésének c) pontjában említett, a tagállamok illetékes hatóságai által jóváhagyott szervezetek jegyzéke;
                     
                  
                        b)
                     
                     
                        az 1. cikk alapján behozatalivám- és héamentesen importált áruk mennyisége és jellege;
                     
                  
                        c)
                     
                     
                        az e határozat hatálya alá tartozó áruk vonatkozásában az 1186/2009/EK rendelet 78., 79. és 80. cikkének, valamint a 2009/132/EK irányelv 55., 56. és 57. cikkének való megfelelés biztosítása érdekében hozott intézkedések.
                     
                  
         
            3. cikk
            Az 1. cikk a 2020. január 30. és 2020. július 31. közötti behozatalokra alkalmazandó.
         
         
            4. cikk
            Ennek a határozatnak a tagállamok a címzettjei.
         
         
            Kelt Brüsszelben, 2020. április 3-án.
            
               
                  a Bizottság részéről
               
               Paolo GENTILONI
               
                  a Bizottság tagja
               
            
         
         
            (1)  HL L 292., 2009.11.10., 5. o.
         
         
            (2)  HL L 324., 2009.12.10., 23. o.